《千顷山》
宋代·章槱

欲为龙池游，束装戒蓐食。
鸡鸣天未曙，呼儿重蜡屐。
潆洄溯寒溪，砍荦疲乱石。
迢迢万丈岭，宛转苍龙脊。
山高吐朝气，恍不辨咫尺。
俯听雷雨声，仰逐猿猱迹。
委蛇度花坞，绿净草可席。
喜如出笼槛，身轻飞鸟掷。
不辞双足茧，远探蛟龙窟。
传闻此山巅，旧有沧海色。
迩来三十年，潭湫亦枯荻。
至今应江潮，尚浮鸥鹭集。
至理竟未解，对之空太息。
不如西湖游，挥篙泛瑶碧。

作者简介：章槱，学者称南塾先生，昌化（今浙江临安西）人。宁宗开禧元年（一二○五）进士，官玉山主簿。事见清乾隆《昌化县志》卷一三。今录诗三首。